Atesa l'evolució, durant el present exercici, dels costos d'explotació dels serveis públics regulars de transport de viatgers per carretera, no és procedent per a l'exercici 2015 l'increment de les tarifes d'aquests serveis, i, per tant, és necessari que es mantingui l'aplicació de les tarifes vigents.
D'altra banda, i com a novetat reflectida en aquesta Ordre, cal assenyalar el reconeixement per a les persones usuàries de la possibilitat de transportar bicicletes de manera gratuïta en les condicions específiques que s'assenyalen.
Els concessionaris de serveis públics regulars de transport de viatgers per carretera dependents de la Generalitat de Catalunya mantindran per a l'exercici 2015 les tarifes vigents en el moment de la publicació d'aquesta Ordre, sense incrementar-les.
2.1 A les expedicions realitzades en dissabte, diumenge i altres dies que siguin festius en el conjunt del territori de Catalunya, es podrà percebre una tarifa complementària consistent en l'increment d'un 15% de les tarifes autoritzades amb caràcter general.
2.2 No obstant això, les empreses concessionàries de serveis públics regulars de transport de viatgers per carretera que disposen de tarifes aprovades per a les expedicions de dissabte, diumenge i altres dies festius, poden optar per la seva integració ponderada a la tarifa del servei.
3.1 El mínim de percepció no s'incrementa, i per tant es manté en 1,70 euros, inclòs l'impost sobre el valor afegit.
Les empreses concessionàries que apliquin aquest mínim de percepció han de posar a disposició dels seus usuaris títols multiviatge per a un màxim de 15 viatges, amb un període mínim de validesa d'un mes i per un import d'1,55 euros per viatge.
3.2 La quantia del mínim de percepció fixat a l'apartat anterior és aplicable tant els dies feiners com els dissabtes, diumenges i dies festius.
3.3 No obstant el que disposen els apartats anteriors, quan en el mateix itinerari concorrin serveis urbans i interurbans de viatgers amb possibilitat de fer transport, atesa la coordinació necessària de tots els serveis, el mínim de percepció del servei interurbà no podrà ser inferior a la tarifa ordinària del servei urbà.
Les empreses concessionàries de serveis regulars resten obligades a facilitar canvi en els pagaments efectuats amb bitllets de fins a 20 euros, i poden no admetre a la utilització dels serveis als usuaris que pretenguin satisfer el preu del servei amb bitllets d'un import superior, sens perjudici de les normes específiques establertes en àmbits on hi hagi un sistema tarifari integrat.
7.1 En els quadres de preus dels serveis que no hagin optat per la integració ponderada d'aquestes percepcions, hauran de figurar per separat els preus corresponents als dies feiners i als dissabtes, diumenges i dies festius.
7.2 Així mateix, en els quadres de preus corresponents a serveis als quals sigui aplicable el mínim de percepció previst a l'article 3.1 d'aquesta Ordre, hauran de figurar la modalitat i les característiques del títol multiviatge corresponent.
8.1 Les persones usuàries dels serveis públics regulars de transport de viatgers per carretera podran transportar bicicletes de manera gratuïta.
Només s'admetrà una bicicleta per persona usuària.
8.2 Les bicicletes hauran d'anar ubicades a la bodega del vehicle, en funció de l'espai disponible en cada cas, excepte en el cas que es tracti de bicicletes plegables, les quals es podran transportar fora de la bodega sempre que es tracti de vehicles que admetin viatgers dempeus i que les dimensions de la bicicleta un cop plegada no superin les previstes per als equipatges de mà.
8.3 Amb la finalitat d'evitar danyar els passatgers, o malmetre els equipatges o el vehicle, només seran admeses a bord dels vehicles, ja sigui a dins o a fora de la bodega, les bicicletes que estiguin en un estat de neteja correcte.
8.4 El nombre de bicicletes que es pot admetre en cada vehicle estarà condicionat a l'espai disponible en funció de les dimensions del vehicle i, en tot cas, com a màxim serà de cinc unitats a la bodega i de dos unitats en els espais reservats als viatgers dempeus, sens perjudici de la prioritat per ocupar aquests espais de les persones amb mobilitat reduïda que vagin en cadira de rodes.
8.5 L'empresa titular del servei, en tot moment, i valorant la seguretat del transport, els passatgers, els seus equipatges i el vehicle, pot limitar l'accés de les bicicletes que, pel seu estat de neteja i conservació, es consideri que poden produir danys o malmetre la resta d'equipatges o el vehicle.
8.6 El passatger que transporti una bicicleta a bord del vehicle serà responsable dels danys i perjudicis que aquesta pugui produir a altres passatgers, als seus equipatges i al mateix vehicle.
Es deroga l'Ordre TES/332/2013, de 18 de desembre, sobre revisió de tarifes en els serveis regulars de transport de viatgers per carretera.
La Direcció General de Transports i Mobilitat podrà dictar les instruccions que calguin per al desplegament i l'aplicació d'aquesta Ordre, que entrarà en vigor l'endemà de la seva publicació al DOGC.
Barcelona, 19 de desembre de 2014